Bazin didactic de înot în care dezinfectarea apei se face doar cu produse naturale
Consiliul Județean Buzău a inaugurat la finalul lunii iunie primul bazin didactic de înot din județ, construit în ultimii 30 de ani. Investiția se ridică la 450.000 de euro. Construcția a fost realizată într-un timp record, respectiv doar patru luni, iar actualul președinte al CJ Buzău, Petre Emanoil Neagu, a promis încă nouă astfel de investiții, în tot județul. 
'Este o investiție în valoare de 445.000 euro, implementată de A.D.I. Sărata-Monteoru, finanțarea fiind asigurată din fonduri proprii ale Consiliului Județean Buzău și Primăriei Merei.Va funcționa atât ca bazin didactic, unde copiii pot învăța să înoate alături de un instructor, cât și ca bazin de agrement pentru adulți și copii', a declarat Petre Emanoil Neagu, președintele CJ Buzău.
Bazinul de înot se află în stațiunea Sărata Monteoru și se adresează atât elevilor care vor putea desfășura aici orele de sport cât și tuturor celor care vor învăța să practice sportul de apă. Obiectivul are o suprafață de 18,5X5,5 metri și o adâncime  de 1,30-1,40 m fiind propice pentru învățarea inotului.
Noul bazin beneficiază de un sistem inovator de filtrare a apei, iar dezinfectarea apei se face doar cu produse naturale, fără a folosi vreun produs chimic.
'Nu folosim niciun fel de produs chimic în dezinfecția bazinului nostru. Astfel, tot ceea ce însemnau alergii ale pielii, piele atopică, ochi roșii la copii, părul aspru la doamne... etc toate aceste probleme dispar pentru că totul este suta la suta natural', a explicat, la inaugurare, Dragoș Harpa , consultatul proiectului. 
Bazinul de înot acoperit va beneficia de dotări complete și va avea o capacitate maximă de 30 de persoane. 
Stațiunea Sărata Monteoru se află la 14 kilometri distanță de municipiul Buzău, în comuna Merei.